EXCLUSIV Cine câștigă campionatul? Răspunsul lui Petre Grigoraș
Începe play-off-ul, iar lupta pentru titlu în SuperLiga României este strânsă, FCSB aflându-se în postura de lider, cu două puncte peste Rapid.
Sport.ro a stat de vorbă cu antrenorul Petre Grigoraș (58 de ani), acum în Liga 3, unde o pregătește pe Axiopolis Cernavodă. E în continuare cu ochii pe prima ligă din România, iar tehnicianul și-a spus părerea în ceea ce privește lupta pentru campionat.
Grigoraș este de părere că înfruntările vor fi strânse, iar situația din clasament vorbește de la sine. Nu vede o favorită certă în momentul de față, dar crede că FCSB are un mic plus datorită faptului că pornește cu un avans de patru puncte și pentru că a arătat ceva mai multă constanță comparativ cu contracandidatele, cu Rapid sau CFR Cluj.
Petre Grigoraș, opinie despre lupta la titlu din SuperLiga României
Antrenor apreciat și pentru discursurile sale, care are și o școală de fotbal de aproape doi ani, unde este implicat și fiul său, Alexandru Grigoraș, retras din fotbal în urmă cu un an din cauza unei accidentări grave, Petre Grigoraș și-a exprimat opinia în privința situației din prima ligă, într-un campionat foarte strâns după ultima etapă din sezonul regular, după ce Rapid a învins cu 4-0 FCSB.
"Va începe un nou campionat acum. Se înjumătățesc punctele, dar clar că FCSB începe cu prima șansă dacă ne luăm după situația din clasament. A fost o echipă mai echilibrată FCSB, așa mi s-a părut. La Rapid era normal să se întâmple ce s-a întâmplat, să fie acolo sus, au venit investitori. O echipă foarte puternică Rapid, cu suporteri, dar e nevoie de omogenitate. Însă, se vede că Rapid e o echipă puternică.
La CFR s-au mai schimbat lucrurile, dar jucătorii vor crește. Craiova este mereu o echipă bună, iar celelalte echipe, Farul, Sepsi, pot bate mereu pe oricine. Va fi un play-off echilibrat, cu toate că niciodată nu am fost de acord cu înjumătățirea punctelor. Își ia din muncă, dar dacă s-a ajuns aici... .
Va fi foarte interesant și echilibrat play-off-ul. Sincer, mi-e greu să spun cine ia campionatul... poate FCSB pentru că începe de pe primul loc, dar mi-e greu să spun o echipă. Sunt multe meciuri, sunt 10 partide și orice se poate întâmpla.
Dacă ai pierdut puncte cu contracandidata, poți să ajungi la egalitate cu ea. E clar că FCSB are un ușor avantaj, dar cine va avea constanță și liniște, în primul rând, pentru că e nevoie și de liniște, va avea câștig de cauză.
E echilibrat campionatul și chiar nu vreau să mă hazardez", a spus Petre Grigoraș pentru Sport.ro.
Petre Grigoraș, antrenor cu aproape 350 de meciuri în prima ligă
Petre Grigoraș a strâns, în total, 347 de meciuri la nivelul Ligii 1 (141 de victorii, 85 de rezultate de egalitate și 141 de înfrângeri). Referitor la cluburile pe care le-a antrenat, acestea sunt: FC Onești, Farul Constanța, Oțelul Galați, Politehnica Iași, Pandurii Târgu Jiu, CFR Cluj, ASA Târgu Mureș, ACS Poli Timișoara și Foresta.
În urmă cu un deceniu, antrenorul Petre Grigoraș devenea vicecampion al României cu Pandurii Târgu Jiu și evolua cu formația gorjeană în grupele Europa League.
Cel mai lung "mandat" al lui Petre Grigoraș a fost la Oțelul Galați, între 2006 și 2009. (124 de partide, 54 de victorii, 22 de rezultate de egalitate și 48 de înfrângeri).
Clasament play-off
1. FCSB - 32p
2. Rapid - 28p*
3. CFR Cluj - 27p*
4. Universitatea Craiova - 25p*
5. Farul Constanța - 22p*
6. Sepsi OSK - 22p*
* beneficiază de rotunjire la intrarea în play-off
Urmăriți SPORT.RO și pe Google News